Hududlarda ko‘p qavatli binolar qurish ishlarini jadallashtirish chora-tadbirlari to‘g‘risida

O‘zbekiston Respublikasining barcha hududlarida urbanizatsiya jarayonlarini jadallashtirish, Sirdaryo va Buxoro viloyatlarida yuz bergan favqulodda hodisalar oqibatlarini zudlik bilan bartaraf etish, aholining zamonaviy uy-joylarga bo‘lgan ehtiyojini qondirish hamda qurilish-pudrat tashkilotlarini qo‘llab-quvvatlash maqsadida: 
 1. Quyidagilar:
 2021-yil 1-yanvargacha bo‘lgan muddatda ilovadagi ro‘yxatga muvofiq import qilinadigan yangi qurilish va maxsus texnikalar hamda yuk tashish transport vositalari bojxona to‘lovlaridan (qo‘shilgan qiymat solig‘i va bojxona rasmiylashtiruvi yig‘imlaridan tashqari);
 2020-yil 1-iyuldan 2023-yil 1-iyulgacha bo‘lgan muddatda ko‘p qavatli monolit uy-joylar qurish uchun belgilangan tartibda shakllantiriladigan ro‘yxatga muvofiq import qilinadigan beton quyish qoliplari, beton tayyorlash mashina va mexanizmlari bojxona to‘lovlaridan (qo‘shilgan qiymat solig‘i va bojxona rasmiylashtiruvi yig‘imlaridan tashqari) ozod etilsin. 
 2. Belgilab qo‘yilsinki:
 bojxona to‘lovlarini to‘lovchilar 2020-yil 1-iyuldan 2023-yil 1-iyulgacha bo‘lgan muddatda import qilinadigan, qurilish sohasida foydalaniladigan mashina va mexanizmlar, texnologik jihozlar, kichik mexanizatsiya vositalari, asbob-uskunalar, ehtiyot qismlar va butlovchi buyumlar bo‘yicha bojxona to‘lovlarini (qo‘shilgan qiymat solig‘i va bojxona rasmiylashtiruvi yig‘imlaridan tashqari) 120 kungacha kechiktirib yoki bo‘lib-bo‘lib to‘lash huquqiga ega bo‘ladi; 
 “O‘zstandart” agentligi, O‘zbekiston Respublikasi Ekologiya va atrof muhitni muhofaza qilish davlat qo‘mitasi, Sog‘liqni saqlash vazirligi va Sanoat xavfsizligi davlat qo‘mitasi ushbu qarorning 1-bandiga muvofiq import qilinadigan texnika va transport vositalarini sifat, iste’molchilar sog‘lig‘i va hayoti hamda atrof-muhitga zarar yetkazishi xavfi nuqtai nazaridan belgilangan talablarga muvofiqligi bo‘yicha o‘tkaziladigan sinovlar ustidan tegishli nazoratni ta’minlaydi. 
 3. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov zimmasiga yuklansin.